Imtella' Novembru 9, 2021 Min għażel li ma jiħux it-tilqima kontra l-Covid-19 fis-Singapor mhux se jibqa' jingħata l-kura b'xejn fl-isptarijiet tal-pajjiż. F'konferenza tal-aħbarijiet, il-Ministru tas-Saħħa tas-Singapor, Ong Ye Kung, qal li min ma ħax il-vaċċin tal-Covid-19 minn jeddu mit-8 ta' Diċembru se jkollu jħallas għall-ispejjeż tal-kura minn butu. Il-miżura se tiddaħħal biex tonqos il-pressjoni fuq il-qasam tas-saħħa, peress li skont rapporti l-biċċa l-kbira tal-persuni li qed jiddaħħlu fit-Taqsima tal-Kura Intensiva mhumiex imlaqqma. S'issa l-Gvern tas-Singapor dejjem għamel tajjeb għall-ispejjeż mediċi kollha ta' min marad bil-Covid-19, ħlief għal dawk il-persuni li ħadu l-virus wara li marru lura pajjiżhom mis-safar. Ye Kung qal li min hu mlaqqam b'doża waħda biss se jingħata ċans sal-aħħar tas-sena biex jieħu t-tieni doża wkoll. 85% tal-popolazzjoni tas-Singapor hija mlaqqma. Madwar 18% ħadu l-booster.